《送汪象先还歙中余将卜居秣陵象先订余买宅杏花村同以明岁秋晚》
明代·胡应麟

青萍长夜舞离筵，绿绮犹将别路弹。岸夹丹枫云外寺，江鸣黄叶雨中船。

乡心半咽骊驹外，客梦孤飞雁阵前。携手杏花原上约，凤凰台月几回圆。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。